rich – Kosmemurut
Avainsana: rich
Livbox 7/2014
No niin, toinen Livboxini eli heinäkuun boksi on saapunut!
Tällä kertaa sieltä löytyi seuraavia tuotteita:
Herbina Letitys- ja Rakennesuihke eli toisinsanoen suolasuihke. Nyt on keksitty tuotteelle uusi nimitys, koska letitykset ovat muodissa ja rakennetta antava suolasuihke on niiden tekemiseen kätevä tuote. Näppärää ;) Tämä onkin ihan uutuus, muistan lukeneeni tästä naistenlehdestä muutamia viikkoja sitten. Hyvä tuote a) liukashiuksisille b) letittäjille c) suola/rakennesuihkeiden ystäville. Kokeilin tätä itse otsatukkalettiini ja kyllähän se toimi. Plussaa ainakin edullisesta hinnasta ja saatavuudesta – Herbina on markettituote ja tämän hinta on noin 5€.
Rich Pure Luxury Intense Moisture Shampoo. Rich on kampaamoissa myytävä hiustuotesarja. Muistan joskus keväällä/alkukesästä lukeneeni muutamastakin blogista sarjan lanseeraus(?)tilaisuudesta, en tiedä onko sarja ihan uusi juttu Suomessa. Nimi ja logo ovat jokseenkin tuttuja, mitään tuotteita en kuitenkaan ole kokeillut. Oli ihan kiva saada sarjan kosteuttava shampoo testiin, pullokokokin on oikein mainio 80ml. Shampoo on ”ylellinen, tehokkaasti kosteuttava” sekä ”tarjoaa hiuksille tarvittavia ravinteita ja kosteutta, vahvistaa sekä uudistaa vahingoittuneita hiuksia, antaa niille näkyvää kiiltoa ja kimmoisuutta”. Kuulostaa juuri siltä, mitä minun hiukseni kaipaavat. Tukkani on tällä hetkellä kuiva kuin paalillinen heinää. Ainakin ekan pesukerran perusteella vaikuttaa lupaavalta..!
Avene After Sun Repairing Lotion. Tämä tulee meidän perheessä 100% käyttöön, mies kun tuppaa välillä unohtelemaan tuon aurinkovoiteen (murr..) ja itse olen herkkäihoinen auringossa. Nyt olen alkukeväästä lähtien niin paljon saarnannut aurinkovoiteen käytöstä, että ainakin pahimmilta käräytyksiltä on säästytty! Silti tämä on hyvä olla varastossa, jos vahinkoa sattuu.
Dermosil Summer Glow Nail Polish. Hmm.. Tämä kultasävy on ihan kiva, mutta tosiaankin vain ihan kiva. Toisaalta varastojeni ainut kultalakka eli IsaDoran 652 Gold Sparkles alkaa olla jo loppusuoralla, joten tämä tuli hyväksi varakappaleeksi. Ja kuten joku sanoi, olisihan sieltä voinut tulla joku huonompikin :D Esimerkiksi pinkkejä (mitä yleensä mielletään kesäväriksi) mulla on jo ties kuinka monta. Hassu tuote muuten Dermosililtä, jotenkin miellän sen merkin kaikeksi muuksi paitsi värikosmetiikaksi :)
Rich Pure Luxury Rejuvenating Argan Oil Elixir. Richiltä tuli myös pienen pieni näytepussi arganöljyeliksiiriä. Perus-arganöljy-silikoni-kiiltotuote siis. Mä olen vähän huono näiden pikkunäytteiden kanssa, yleensä heitän ne lehtienkin välissä tulevat suoraan roskiin, kun tiedän etten tule niitä käyttäneeksi. Koitan ryhdistäytyä ja kokeilla tätä..! Ainakin tähän karvapehkoon tämä tulee tarpeeseen.
Australian Gold – huulivoide sk30. Australian Gold on merkkinä kiehtonut mua aina, vaikken ikinä ole siltä mitään ostanut. Muistan törmänneeni merkkiin ensimmäisen kerran teininä, kun luin paljon amerikkalaisia (nuorten)lehtiä (mm. Seventeeniä, oh those memories). Australian Goldilla on upeita pakkauksia, tuotteet ovat mielettömän ihanan näköisiä..! Boksissa tuli sarjan huulivoide, jossa on korkea suojakerroin 30. Aussikulta tuoksuu ja maistuu aluksi aivan ihanalta, trooppiselta ja herkulliselta. Aika pian tuoksu ja maku haihtuvat pois ja jäljelle jää aika perus-huulivoiteen fiilis. Ihan jees kuitenkin. Tämä lensi laukkuun mukaan.
Tälläkin kertaa boksissa oli alennuslippulappusia. Boksin musta lammas taisi olla Calvin Kleinin cK One Red – tuoksulappunen. Oikeasti – pahvikortti, josta voi haistaa näitä ja se siitä. Olisi ollut mielummin sellainen minikokoinen spray, siitä olisi riittänyt pariinkin testikertaan tuoksua ja siitä olisi oikeasti päässyt tuoksusta jyvälle. Joku kommentoi hyvin Facebookissa tätä pahvilappua, että näitä tuoksuja voi käydä ihan ilmaiseksikin tuoksuttelemassa (ja testaamassa!) esim. tavarataloissa ;)
Bokseissa oli ollut tässä kuussa aika paljon hajontaa, osa oli esimerkiksi saanut Invisibobble-hiuslenkkejä ja osa Favoran aurinkovoiteen tuon Avenen after sunin sijasta. Itse olen onnellinen tuosta Avenesta, mutta nuo Invisibobblet jäivät vähän harmittamaan! En ole pitkähiuksinen, mutta jostain syystä silti. Mielestäni kaikkien pitäisi saada samat tuotteet.
Tämä oli toistaiseksi viimeinen Livboxini. En vielä ole päättänyt, jatkanko tilausta. Toisaalta tämä on kutkuttava ylläri kuun alussa, johon kuuluu suurena osana ennen ja jälkeen käytävä keskustelu. Mutta toisaalta bokseissa ei vielä ole ollut sellaista superduper-tuotetta, joka saisi mut hyppimään riemusta. Jos kohdalle osuu reilu tarjous, saatan tilata tätä vielä lisää, mutta en ehkä täysihintaisena. (Mielestäni muuten boksin sivuilla olevasta tuotemerkkilistasta saa vähän liian hienon kuvan boksista, viime kuukausien bokseissa on kuitenkin ollut aika paljon ”halpiskosmetiikkaa” ja näytekokoja.)
Ohhoh, menipä negatiiviseksi. Tykkäsin kyllä tästä boksista, olihan siellä itselleni shampoo, huulirasva, after sun – voide ja ehkä tuo suolasuihkekin :)
Tuliko teille Livbox? Mikä oli boksin paras tuote tässä kuussa??
translation // july’s livbox
Kirjoittaja MartinaJulkaistu heinäkuu 12, 2014 Kategoriat UncategorizedAvainsanat herbina, hiukset, kauneus, kynsilakat, livbox, muu kosmetiikka, richJätä kommentti artikkeliin Livbox 7/2014